Baba L se ma hoor dalk vandag oor borgBaba L se ma verlaat die hof tydens ‘n vorige verskyning. Foto: @MiaWil1 Die 20-jarige ma en haar 36-jarige kêrel wat daarvan verdink word dat hulle glo die ma se tweejarige dogtertjie mishandel het, sal moontlik Vrydag hoor of hulle op borgtog vrygelaat gaan word. Landdros Pierre Wessels het tydens die verdagtes se vorige verskyning in die Pretoria-Noord-landdroshof gesê hy is bekommerd oor die ma se emosionele toestand en haar vir sielkundige evaluasie gestuur. Die ma het Dinsdag aan die hof gesê sy was nooit teenwoordig toe die beweerde mishandeling plaasgevind het nie. Pieter Coetzee, die ma se prokureur, het in die hof haar verklaring voorgelees en gesê sy is op drie verskillende geleenthede by haar werk geskakel en ingelig oor haar kind se beserings. Die kind, Baba L, soos sy in die media bekend staan, het deur die jaar ŉ kleuterskool bygewoon terwyl die ma gewerk het. Sy was genoop om in Desember haar dogtertjie in die kêrel se sorg te los. Tydens een geleentheid is die ma meegedeel dat die kêrel en Baba L saam by die trappe afgeval het. Tydens ŉ ander geleentheid het die kêrel gesê Baba L het van die wasmasjien afgeval. Baba L is na die Steve Biko-hospitaal geneem, waar sy later ontslaan is. “Ons is daarna na ŉ privaathospitaal, maar die dokter daar was geskok dat my kind ontslaan is en ons moes haar terugneem Steve Biko toe,” het die ma in haar verklaring gesê. Die paartjie is op 4 Januarie by die Steve Biko-hospitaal in hegtenis geneem kort nadat Baba L daar opgeneem is met ernstig kop- en lyfbeserings. Sy word steeds daar behandel vir gebreekte ribbes, ŉ skedelbreuk, bloeding op die brein en gaatjies in haar pankreas en niere. Lees vorige berigte oor Baba L op Maroela Media.